Twee SA’ners dood in olifantaanvalleShepherd Chuma (Foto: Knysna-olifantpark/Facebook) Twee Suid-Afrikaners is in afsonderlike voorvalle dood nadat hulle deur olifante aangeval is. Die jongste voorval het Saterdag by die Knysna-olifantpark plaasgevind. Shepherd Chuma, ŉ olifantgids en -oppasser, is tydens die voorval dood. Hy en ander gidse was besig om ŉ trop olifante na hul nagkamp te lei nadat hulle die dag in ŉ kamp langs die park deurgebring het waar hulle vry rondloop. Die park het gesê daar word vermoed dat Saterdag se slegte weerstoestande moontlik ŉ bydraende faktor tot die olifant se ongekende optrede was. Daar is geen verdere inligting oor die presiese omstandighede rakende die voorval bekend gemaak nie. Chuma het vir langer as 10 jaar by die park gewerk. “Hy was ŉ gunsteling onder die olifante en was geliefd en gerespekteer deur sy kollegas en vriende. Menige gas en vrywilliger sal hom onthou vir sy vriendelike houding en sy stralende glimlag,” het die park in ŉ verklaring gesê en sy medelye met Chuma se vrou, kinders, familie en vriende betuig. In nog ŉ voorval is ŉ 71-jarige Suid-Afrikaner verlede Woensdag in Zimbabwe deur ŉ olifant doodgetrap. Michael Bernard Walsh, ŉ veearts van Kaapstad, is by Mana Pools in die Zimbabwiese Nasionale Park deur ŉ olifantkoei bestorm. Walsh is ten aanskoue van sy 41-jarige seun doodgetrap. ŉ Week voor Walsh se dood is ŉ senior beampte van ŉ teenstropingseenheid deur ŉ olifant in die Victoriawaterval-omgewing doodgetrap.